KIRJALLINEN KYSYMYS E-1459/98

esittäjä(t): Roberta Angelilli (NI) komissiolle

(13. toukokuuta 1998)

Aihe: Kaupunkien liikennepoliisien työpaikkaterveydensuojelu

Lukuisista tutkimuksista ja selvityksistä käy ilmi, että useiden Italian kaupunkien liikennepoliisien terveys on suuressa vaarassa, sillä he ovat alttiita melu- ja ilmansaasteille.

Italian valtion myrkytyskeskuksen mukaan 1000:sta Italiassa kirjatusta leukemiatapauksesta 3-50 johtuu korkeista bentseeniarvoista.

Rooman ympäristöviraston tekemän tutkimuksen mukaan yli 70 prosentissa tehdyistä melumittauksista ylitettiin suurimmat sallitut arvot. Vastaavanlaisiin hälyttäviin tuloksiin on ylletty Rooman lisäksi muissakin Italian kaupungeissa, kuten Arezzossa, Bolognassa ja Firenzessä. Kaikissa tapauksissa tuloksiksi on saatu hyvin korkeita saastearvoja.

Paikallisista lehdistä olen lukenut, että komissio aikoo ehdottaa uusia rajoja tietyille pakokaasujen sisältämille myrkyllisille aineille.

Ottaen huomioon tämän ja direktiivin 90/394/ETY(1), kysyn komissiolta,

1. ovatko Italian lehdissä julkaistut tiedot todenperäisiä, ja jos ovat, niin mitä ohjeita komissio aikoo antaa,

2. onko olemassa erityisdirektiivejä työpaikkaterveydensuojelusta ja erityisesti edellä mainitusta tapauksesta,

3. onko Euroopan liikennepoliisien terveyttä uhkaavista vaaroista tehty virallista tutkimusta,

4. mikä on sen kanta asiaan?

Komission jäsenen Pádraig Flynninkomission puolesta antama vastaus

(23. heinäkuuta 1998)

Komissio ei tunne ilmoituksia, joihin arvoisa parlamentin jäsen viittaa. Yhteisötasolla jatketaan työtä pakokaasujen ja ympäristömelun vähentämiseksi taajamissa. Erityisesti ilmanlaadun arvioinnista ja hallinnasta 27 päivänä syyskuuta 1996 annetussa neuvoston direktiivissä 96/62/EY(2) luodaan yhteisön laajuiset puitteet kansallisille, alueellisille ja paikallisille toimenpiteille, joilla ylläpidetään ilman laatu sellaisenaan silloin kun se on hyvä ja muissa tapauksissa parannetaan sitä. Erityisdirektiiveissä säädetään raja-arvot ja varoituskynnykset useille saasteille. Neuvostossa käsitellään parhaillaan ensimmäistä direktiiviä ilmassa olevien rikkidioksidin, typen oksidien, hiukkasten ja lyijyn pitoisuuksien raja-arvoista.

Työntekijöiden suojelemisesta syöpäsairauden vaaraa aiheuttaville tekijöille altistumiseen työssä liittyviltä vaaroilta annetun direktiivin 90/394/ETY muuttamisesta ensimmäistä kertaa 27 päivänä kesäkuuta 1997 annetussa neuvoston direktiivissä 97/42/EY (kuudes direktiivin 89/391/ETY 16 artiklan 1 kohdassa tarkoitettu erityisdirektiivi)(3) säädetään työssä tapahtuvan altistumisen raja-arvot bentseenille. Kyseisen direktiivin 2 artiklassa säädetään, että jäsenvaltioiden on saatettava ne voimaan viimeistään 27 päivänä kesäkuuta 2000.

Mitä tulee melualtistukseen työssä, työntekijöiden suojelemisesta vaaroilta, jotka liittyvät melualtistukseen työssä, 12 päivänä toukokuuta 1986 annettua neuvoston direktiiviä 86/188/ETY(4) sovelletaan kaikkiin työntekijöihin, ei kuitenkaan meri- tai lentokuljetusten alalla työskenteleviin. Direktiivin soveltamisala laajenisi, jos neuvoston käsiteltävänä oleva ehdotus fyysisiä haittatekijöitä koskevaksi direktiiviksi hyväksyttäisiin, koska silloin sitä sovellettaisiin kaikkiin niihin työntekijäryhmiin, joihin sovelletaan toimenpiteistä työntekijöiden turvallisuuden ja terveyden parantamisen edistämiseksi työssä 12 päivänä kesäkuuta 1989 annettua neuvoston direktiiviä 89/391/ETY(5). Tätä ehdotusta ei kuitenkaan ole vastikään käsitelty neuvostossa. Lisäksi direktiivin 89/391/ETY 2 artiklan 2 kohdassa säädetään, että tätä direktiiviä ei sovelleta tiettyihin väestönsuojelun erityistoimiin, joiden ominaispiirteet ovat väistämättä ristiriidassa tämän direktiivin kanssa.

Komission tietoon ei ole saatettu eikä komissio ole tehnyt mitään virallista tutkimusta poliisien terveysriskeistä. Eurooppa syöpää vastaan -ohjelman yhteydessä toteutettu tutkimus syöpäsairauden vaaran aiheuttaville tekijöille altistumisesta työssä ("Estimation of the burden of occupational cancer in Europe") antoi kiinnostavaa tietoa bentseenille altistumisesta työssä, mutta tutkimuksessa ei viitata erityisiin työntekijäryhmiin.

(1) EYVL L 196, 26.7.1990, s. 1.

(2) EYVL L 296, 21.11.1996.

(3) EYVL L 179, 8.7.1997.

(4) EYVL L 137, 24.5.1986.

(5) EYVL L 183, 29.6.1989.